b'\n_START_ARTICLE_\nZeusstatuen i Olympia\n_START_PARAGRAPH_\nZeusstatuen i Olympia er rejst til \xc3\xa6re for gudernes konge Zeus, for hvem de olympiske lege blev holdt. Statuen stod i det gamle Olympia, p\xc3\xa5 vestkysten af Gr\xc3\xa6kenland, ca. 150 km vest for Athen._NEWLINE__NEWLINE_De Olympiske Lege blev for f\xc3\xb8rste gang holdt \xc3\xa5r 776 f.Kr. og der startede den gr\xc3\xa6ske kalender ogs\xc3\xa5. Zeus\' tempel blev designet af arkitekten Libon og det blev bygget omkring \xc3\xa5r 450 f.Kr.. Fordi det gr\xc3\xa6ske imperium voksede, mente man ikke at den simple doriske stil var nok l\xc3\xa6ngere. Man var n\xc3\xb8dt til at lave moderniseringer. Man besluttede at lave en statue. Til denne "hellige" opgave tilkaldte man den athenske billedhugger Phidias. Mange tilbedere og andre bes\xc3\xb8gende kom i de f\xc3\xb8lgende \xc3\xa5r._NEWLINE_I det 2. \xc3\xa5rhundrede var man n\xc3\xb8dt til at reparere den aldrende statue. Den romerske kejser Caligula pr\xc3\xb8vede at flytte statuen til Rom i det f\xc3\xb8rste \xc3\xa5rhundrede e.Kr., men transportmidlet som hans arbejdere havde lavet kollapsede. I \xc3\xa5r 391 e.Kr. blev de Olympiske Lege stoppet, og Zeus\' tempel blev beordret lukket af Theodosius 1.. Senere blev Olympia \xc3\xb8delagt af jordsk\xc3\xa6lv og flodb\xc3\xb8lger, og templet blev \xc3\xb8delagt af en brand i det 5. \xc3\xa5rhundrede e. Kr. Statuen var dog tidligere blevet flyttet til Konstantinopel af nogle rige gr\xc3\xa6kere. Ved en brand i \xc3\xa5r 462 e. Kr. blev den dog \xc3\xb8delagt. I dag er kun fundamentet, de faldne s\xc3\xb8jler og nogle murbrokker og sten tilbage hvor templet stod._NEWLINE_Flere \xc3\xa5r inden byggeriet begyndte, havde Phidias udviklet en teknik til at lave store guld- og elfenbensstatuer. F\xc3\xb8rst lavede han et tr\xc3\xa6skelet og derefter formede han guldpladerne, som han s\xc3\xa5 lagde p\xc3\xa5 yderst. Hans arbejdsplads findes stadig og har ca. samme st\xc3\xb8rrelse som templet havde. Statuen kunne n\xc3\xa6sten ikke v\xc3\xa6re i templet og Phidias blev kritiseret for at have lavet statuen for stor._NEWLINE_Zeus var lavet som siddende. Hvis han rejste sig op, ville han have l\xc3\xb8ftet taget af templet. Tanken om at Zeus kunne l\xc3\xb8fte taget af et helt tempel, blot ved at rejse sig op, var med til at \xc3\xb8ge det indtryk man fik, n\xc3\xa5r man s\xc3\xa5 statuen der i sig selv var stor. Soklen var 6,5 m bred og 1 m h\xc3\xb8j. Selve statuen var 13 m h\xc3\xb8j._NEWLINE_Tronens ben var dekorerede med sfinkser og bevingede figurer. Der var ogs\xc3\xa5 gr\xc3\xa6ske guder og mytefigurer. P\xc3\xa5 hovedet havde han en olivenkrans af guld. I hans h\xc3\xb8jre h\xc3\xa5nd havde han en sejrsfigur af guld og elfenben, i den venstre havde han et scepter, hvori alle slags metaller var indlagt. Rebet om hans liv var af guld, og det var hans sandaler ogs\xc3\xa5. Hans bekl\xc3\xa6dning var dekoreret med dyr og liljer. Tronen var udsmykket med guld, \xc3\xa6delsten, elfenben og ibenholt._NEWLINE_Af og til, blev den ogs\xc3\xa5 udsmykket med gaver fra konger. Den mest bem\xc3\xa6rkelsesv\xc3\xa6rdige gave var et t\xc3\xa6ppe fra den syriske konge Antiochus 4.. Det var v\xc3\xa6vet i mange m\xc3\xb8nstre og i f\xc3\xb8nikiske farver. Der blev lavet kopier af statuen, men ingen af dem har dog overlevet til i dag. Man har pr\xc3\xb8vet at lave rekonstruktioner af statuen, men de blev ikke s\xc3\xa6rlig gode. Indtil videre kan vi alts\xc3\xa5 kun t\xc3\xa6nke os til, hvordan det st\xc3\xb8rste gr\xc3\xa6ske skulpturarbejde har set ud.'